Ауаа уадаҩрада аԥсуа-аурыстә ҳәаа аушьҭырҭатә ҭыԥ «Ԥсоу» иахысуеит.
Аԥсуа ган ала урыстәылатәи атәылауаа урыстәылатәи аган ахь измиасуа амра ицәгыланы агәаран иқәгылоуп ҳәа иҟоу аинорфмациа иашаӡам, ааицҳаит Аԥсныпресс ахь ԥхынгәымза 31 рзы Аԥсны аҳәынҭҭкарратә шәарҭадара аусбарҭа аҳәаахьчаратә гәыԥ аиҳабы Зураб Марганиа.
Уи иара убасгьы ишьақәимырӷәӷәаӡеит агәаран аҿы амцашоура иахҟьаны ахәыҷы иԥсҭазаара далҵит ҳәа иҟаз аинформациа. Марганиа иажәақәа рыла Аԥсныҟа ԥсшьара иаауа рхыԥхьаӡара еиҵахаӡом.
«Аԥсуа-аурыстә ҳәаа аушьҭырҭатә-гәаҭаратә ҭыԥқәа рҿы аҭагылазаашьа ҭышәынтәалоуп. Ауааԥсыра ԥынгылада ииасуеит»,- иҳәеит Марганиа.